Un bărbat din Roman a fost arestat preventiv pentru 30 de zile, printr-o decizie luată vineri, 29 martie, de judecătorul de drepturi și libertăți, pentru că a fost prins băut la volan și cu permisul suspendat.
Tânărul era o cunoștință mai veche a polițiștilor rutieri, rămăsese fără permis în decembrie anul trecut tot pentru alcool. Acesta a fost reținut de polițiști, după o urmărire în trafic, acum două zile.
"Reamintim că, la data de 28 martie a.c., în jurul orei 20.50, polițiștii din cadrul biroului Secției de Poliție Rurală Săbăoani au depistat în trafic, pe strada 6 Decembrie, în localitatea Botești, un autoturism condus de un bărbat în vârstă de 31 de ani, din Roman.
Conducătorul auto nu a oprit la semnalele organelor de politie şi a fost urmărit pe o distanță de aproximativ 10 km, în localitatea Botești.
Conducătorul auto a fost testat cu aparatul etilotest, rezultatul indicând o valoare de 0,81 mg/l alcool pur în aerul expirat.
Totodată, în urma verificărilor efectuate de polițiști a rezultat faptul că bărbatul în cauză are dreptul de a conduce autovehicule suspendat din data de 03.12.2023, ca urmare a săvârșirii infracțiunii de conducerea unui vehicul sub influența alcoolului.
În baza administrării materialului probator, față de acesta a fost luată măsura reținerii pentru 24 de ore, cercetările fiind continuate sub aspectul săvârșirii infracțiunilor de conducerea unui vehicul fără permis de conducere și sub influența alcoolului", informează IPJ Neamț.
Angela Croitoru
Foto ilustrativă: arhivă